## Rješenje kojim se Trgovačkom društvu Eksen holding Anonim Sirketi objavljivanje ponude za preuzimanje trgovačkog društva Banka Brod d.d. sa sjedištem u Slavonskom Brodu

### NN 125/2011 (7.11.2011.), Rješenje kojim se Trgovačkom društvu Eksen holding Anonim Sirketi objavljivanje ponude za preuzimanje trgovačkog društva Banka Brod d.d. sa sjedištem u Slavonskom Brodu

HRVATSKA AGENCIJA ZA NADZOR FINANCIJSKIH USLUGA

2519

Sukladno odredbama članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« 140/05) te članka 24. stavak 3. Zakona o preuzimanju dioničkih društava (»Narodne novine« 109/07, 36/09) (u daljnjem tekstu: ZPDD), Uprava Hrvatske agencije za nadzor financijskih usluga, na temelju Zahtjeva trgovačkog društva Eksen holding Anonim Sirketi, s registriranim sjedištem u Turskoj, Istanbul, Askerocagi Caddesi Suzer Plaza 9, Kat 2 Elmadag 34367, koje zastupa odvjetnik Ivor Ištuk iz Odvjetničkog društva Žurić i Partneri d.o.o. sa sjedištem u Zagrebu, Ivana Lučića 2a, za odobrenje objavljivanja ponude za preuzimanje trgovačkog društva Banka Brod d.d. sa sjedištem u Slavonskom Brodu, Zajčeva 21, na sjednici održanoj 27. listopada 2011. godine, donijela je

RJEŠENJE

1. Trgovačkom društvu Eksen holding Anonim Sirketi, s registriranim sjedištem u Turskoj, Istanbul, Askerocagi Caddesi Suzer Plaza 9, Kat 2 Elmadag 34367, odobrava se objavljivanje ponude za preuzimanje trgovačkog društva Banka Brod d.d. sa sjedištem u Slavonskom Brodu, Zajčeva 21.

2. Ovo Rješenje objavit će se u »Narodnim novinama«.

Obrazloženje

I. Trgovačko društvo Eksen holding Anonim Sirketi, s registriranim sjedištem u Turskoj, Istanbul, Askerocagi Caddesi Suzer Plaza 9, Kat 2 Elmadag 34367, (u daljnjem tekstu: Ponuditelj), koje zastupa odvjetnik Ivor Ištuk iz Odvjetničkog društva Žurić i Partneri d.o.o., podnijelo je Hrvatskoj agenciji za nadzor financijskih usluga (u daljnjem tekstu: Agencija) 23. kolovoza 2011. godine, zahtjev za odobrenje objavljivanja ponude za preuzimanje trgovačkog društva Banka Brod d.d. sa sjedištem u Slavonskom Brodu, Zajčeva 21, (u daljnjem tekstu: Ciljno društvo) zajedno s tekstom ponude i ispravama navedenim u članku 22. stavak 3. ZPDD-a, a tražene izmjene i dopune ponude kao i dodatnu dokumentaciju za preuzimanje 21. rujna 2011. godine, 3. listopada 2011. godine i 25. listopada 2011. godine.

II. Člankom 1. stavak 1. točka 2. ZPDD-a je propisano kako je ponuda za preuzimanje javno objavljena ponuda, obvezna ili dobrovoljna, upućena svim dioničarima ciljnog društva za stjecanje svih dionica s pravom glasa, uz uvjete i način određen tim zakonom. Sukladno odredbi članka 2. stavak 1. točka 1. podtočka a) podstavak 2. ZPDD-a, ciljno društvo je dioničko društvo koje ima više od 100 dioničara i čiji temeljni kapital iznosi najmanje 30.000.000,00 kn. Dalje, sukladno stavku 2. navedenog podstavka, smatra se da više od 100 dioničara ima ono dioničko društvo koje je zadnjeg dana u tri uzastopna mjeseca imalo više od 100 dioničara.

Prema javno dostupnim podacima sudskog registra, temeljni kapital trgovačkog društva Banka Brod d.d. sa sjedištem u Slavonskom Brodu, Zajčeva 21, iznosi 51.227.800,00 kn. Dalje, prema podacima registra Središnjeg klirinškog depozitarnog društva d.d., Zagreb, Heinzelova 62/a, vidljivo je da je na dan 31. svibnja, 30. travnja i 31. ožujka 2011. godine navedeno trgovačko društvo imalo više od 100 dioničara.

Slijedom navedenog, trgovačko društvo Banka Brod d.d. sa sjedištem u Slavonskom Brodu, Zajčeva 21 je, sukladno citiranoj odredbi ZPDD-a, ciljno društvo.

III. Obveza objavljivanja ponude za preuzimanje, nastala je za Ponuditelja, sukladno odredbi članka 9. stavak 1. ZPDD-a 21. lipnja 2011. godine sklapanjem Ugovora o prodaji i kupnji dionica, a kojim ugovorom je Ponuditelj stekao 9.519 redovnih dionica (70,61%) Ciljnog društva koje daju pravo na 87,06% glasova u glavnoj skupštini Ciljnog društva.

Prema izjavi Ponuditelja od 20. srpnja 2011. godine, dostavljenoj uz zahtjev za odobrenje objavljivanja ponude sukladno članku 22. stavak 3. točka 2. ZPDD-a, osim gore navedenog stjecanja, isti nije sklapao druge pravne poslove u cilju stjecanja dionica Ciljnog društva.

IV. Cijena koju se Ponuditelj u ponudi za preuzimanje obvezuje platiti po dionici iznosi 7.415,88 kn.

Prema podacima dostupnima Agenciji i dokumentaciji priloženoj uz Zahtjev za odobrenje objavljivanja ponude za preuzimanje, najviša cijena po kojoj je Ponuditelj stjecao dionice Ciljnog društva s pravom glasa u razdoblju od jedne godine prije dana nastanke obveze iznosi 7.415,88 kn.

S obzirom na to da Ponuditelj nije predao zahtjev za odobrenje objavljivanja ponude u roku od 30 dana od nastanka obveze za objavljivanje ponude sukladno članku 24. stavak 1. ZPDD-a, prosječna cijena na burzi se u skladu s člankom 16. stavak 6. ZPDD-a izračunava kao ponderirani prosjek svih cijena ostvarenih na burzi ili uređenom javnom tržištu za svako sljedeće tromjesečje posebno, počevši od tromjesečja koje prethodi danu nastanka obveze na objavljivanje ponude za preuzimanje do dana podnošenja zahtjeva za odobrenje objavljivanja ponude za preuzimanje.

Uvidom u potvrde Zagrebačke burze d.d. sa sjedištem u Zagrebu, Ivana Lučića 2a, od 16. rujna 2011. godine je utvrđeno kako je prosječna cijena dionica Ciljnog društva na burzi u razdoblju od 21. ožujka 2011. godine do dana 21. lipnja 2011. godine iznosila 3.500,00 kn dok je prosječna cijena dionica Ciljnog društva na burzi u razdoblju od 21. lipnja 2011. godine do 23. kolovoza 2011. godine iznosila 6.775,00 kn

Slijedom navedenog, utvrđeno je da je cijena izražena u ponudi za preuzimanje u iznosu od 7.415,88 kn po dionici, određena u skladu s odredbom članka 16. stavak 2., 3. i 6. ZPDD-a.

V. Ponuditelj je imatelj 9.519 redovnih dionica Ciljnog društva, a temeljni kapital Ciljnog društva u iznosu od 51.227.800,00 kn je podijeljen na 10.934 redovnih dionica oznake BRBA-R-A nominalne vrijednosti 3.800,00 kn ala i 2.547 nematerijaliziranih povlaštenih dionica bez prava glasa oznake BRBA-P-A nominalne vrijednosti 3.800,00 kn.

Novčana sredstva potrebno je osigurati sukladno odredbi članka 19. stavak 1. ZPDD-a, za plaćanje preostalih 1.415 redovnih dionica Ciljnog društva.

Uvidom u potvrde depozitara, i to Središnjeg klirinškog depozitarnog društva d.d. sa sjedištem u Zagrebu, Heinzelova 62/a, od dana 29. rujna 2011. godine, utvrđeno je kako je Ponuditelj osigurao sredstva potrebna za plaćanje dionica koje su predmet ponude za preuzimanje izdvajanjem novčanih sredstava na poseban račun depozitara.

VI. Zahtjevu su priložene potvrde o plaćenoj administrativnoj pristojbi i naknadi, sukladno odredbama članka 4. stavak 1. točka 1. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« 141/10, 58/11).

VII. Ponuditelj je uz predmetni zahtjev dostavio tekst ponude za preuzimanje sastavljen sukladno članku 22. stavak 1. ZPDD-a te dokumentaciju propisanu člankom 22. stavak 3. ZPDD-a pa je slijedom navedenog, u skladu s člankom 24. stavak 3. ZPDD-a, odlučeno kao u točki 1. izreke.

VIII. U skladu s člankom 8. stavak 3. Zakona o Hrvatskoj agenciji za nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog Rješenja.

Klasa: UP/I-451-04/11-10/11

Urbroj: 326-111/11-17

Zagreb, 27. listopada 2011.

Član Uprave
Ivo Šulenta, v. r.

Rješenje, NN 125/2011-2519